དེའང་གོང་ས་མཆོག་ལ་སྐུ་ན་ཆུང་དུས་ནས་བོད་ལ་དམངས་གཙོའི་ལམ་ལུགས་ཀྱི་བསྒྱུར་བཅོས་གནང་རྒྱུའི་དགོངས་པ་ཡོད་ཅིང་།དེའི་ཐོག་འབད་བརྩོན་ཡང་གང་ཐུབ་ཞིག་གནང་ཡོད་པ་དང་།འོན་ཀྱང་སྐབས་དེའི་གནས་སྟངས་ཀྱི་རྐྱེན་པས་དམིགས་བསལ་གྱི་གྲུབ་འབྲས་ཆེན་པོ་ཞིག་ཐོན་མེད་།ཡིན་ནའང་རྗེས་སུ་གོང་ས་མཆོག་བཙན་བྱོལ་དུ་ཕེབས་འབྱོར་བྱུང་བ་ནས་བཟུང་།གོང་ས་མཆོག་ནས་བོད་ཀྱི་དམངས་གཙོའི་བྱ་གཞག་ཐོག་འབད་བརྩོན་གང་ཡོང་གནང་ཏེ།ད་ཆ་བཙན་བྱོལ་བོད་མིའི་སྤྱི་ཚོགས་ནང་སྤྱི་འཐུས་དང་བཀའ་བློན་ཁྲི་པ་མང་ཚོགས་ནས་ཐད་ཀར་འོས་འདེམས་བྱ་རྒྱུའི་དེང་རབས་ཀྱི་དམངས་གཙོའི་ལམ་སྲོལ་ཞིག་ལག་ལེན་བྱེད་ཐུབ་པ་བྱུང་ཡོད་ཅིང་།ད་བར་འདས་ཟིན་པའི་ལོ་ངོ་ལྔ་བཅུ་ལྷག་གི་རིང་།བཙན་བྱོལ་བོད་མིའི་དམངས་གཙོའི་བྱ་གཞག་ལ་གྲུབ་འབྲས་མངོན་གསལ་དོད་པོ་ཞིག་ཐོབ་ཐུབ་ཡོད།དེ་ནི་བཙན་བྱོལ་བོད་མི་ཡོངས་དང་བོད་ནང་གི་གཞིས་ལུས་མི་མང་ཚོས་དགའ་སྤོབས་བྱེད་འོས་པའི་གནས་ཚུལ་བཟང་པོ་ཞིག་ཡིན་པ་ཙམ་དུ་མ་ཟད་།ད་དུང་ང་ཚོས་རྒྱུན་ཆད་མེད་པར་ང་ཚོའི་དམངས་གཙོའི་ལམ་ལུགས་མུ་མཐུད་འཐུས་སྒོ་ཚང་རུ་བཏང་བ་ཡིན་ན།མཐའ་མཇུག་དེ་རྒྱ་ནག་གུང་ཁྲན་ཏང་གི་དབང་བསྒྱུར་ལ་འགྲན་བརྩོད་དང་།དེ་ལས་རྣམ་པར་རྒྱལ་ཐུབ་པའི་སྟོབས་ཤུགས་ཤིག་ལ་འགྱུར་ངེས་ཡིན་པས་།གནས་ཚུལ་དེ་རྒྱ་ནག་གཞུང་ནས་གསལ་པོ་ཤེས་ཀྱི་ཡོད་ཅིང་།དེར་བརྟེན་རྒྱ་ནག་གཞུང་ནས་ད་ཆའི་གོང་ས་མཆོག་གི་ཐག་ཆོད་དེའི་ཐོག་དེ་སྔ་ལས་ལྷག་པའི་དངངས་སྐྲག་དང་ཕྲག་དོག་ཆེན་པོ་ཞིག་བྱེད་ངེས་ཡིན་ཞིང་།དེ་བས་ང་ཚོ་བོད་མི་ཚོའི་ངོས་ནས་གོང་ས་མཆོག་གི་ཐག་གཅོད་གནང་བ་བཞིན་ཚང་མས་བློ་སེམས་གཅིག་སྒྲིལ་གྱི་སྒོ་ནས་བོད་མིའི་དམངས་གཙོའི་ལམ་ལུགས་མུ་མཐུད་འཐུས་སྒོ་ཚང་རུ་བཏང་དགོས་པ་ཞིག་ཡིན།བཤད་ཆོག་པ་ཞིག་ལ་།ད་བར་བཙན་བྱོལ་བོད་མིའི་དམངས་གཙོའི་བྱ་གཞག་ལ་གྲུབ་འབྲས་མངོན་གསལ་དོད་པོ་ཞིག་ཐོབ་ཡོད་རུང་།ཡིན་ནའང་ད་དུང་མུ་མཐུད་འཕེལ་རྒྱས་དང་འཐུས་སྒོ་ཚང་རུ་གཏོང་དགོས་པ་ཞིག་ཡིན་།དཔེར་ན།རྒྱ་ནག་གཞུང་ནས་དུས་དང་རྣམ་པ་ཀུན་དུ་བཙན་བྱོལ་བོད་མིའི་དམངས་གཙོའི་ལམ་ལུགས་དེ་ནི་།ཕྱི་ཚུལ་རྣམ་པའི་ཐོག་གི་དམངས་གཙོ་ཙམ་ཞིག་ལས་།དོན་དངོས་སུ་དེ་ནི་དེ་སྔའི་སྡུག་རྩུབ་ཤིན་ཏུ་ཆེ་བའི་ཡོ་རོབ་ཀྱི་དུས་རབས་དཀྱིལ་མིའི་ཆོས་སྲིད་ཟུང་སྦྲེལ་གྱི་ལམ་ལུགས་ནང་བཞིན།ཏྭ་ལའི་བླ་མས་ཆོས་སྲིད་གཉིས་ཀྱི་དབང་ཆ་ཡོངས་རྫོགས་འཛིན་པའི་ཆོས་སྲིད་ཟུང་སྦྲེལ་གྱི་ལམ་ལུགས་ཤིག་ཡིན་པ་དང་།དེ་འདྲའི་ལམ་ལུགས་ཀྱི་བཅིངས་པའི་སྤྱི་ཚོགས་དེ་ནི་དབང་འཛིན་པ་ཚོའི་ལྷ་ཡུལ་ཞིག་དང་མི་དམངས་མང་ཚོགས་ཀྱི་དམྱལ་བ་གསོན་པོ་ཞིག་ཡིན་པའི་སྐྱོན་འཛུགས་བྱེད་ཀྱི་ཡོད།རྒྱ་ནག་གཞུང་གི་དེ་འདྲའི་སྐྱོན་འཛུགས་དེ་ལ་རྒྱལ་སྤྱིའི་སྤྱི་ཚོགས་ཐོག་མི་ཚོས་ཆ་འཇོག་བྱེད་མཁན་མེད་ལ་།ང་ཚོ་བོད་མི་ཚོས་ཀྱང་སྣང་ཆུང་བྱེད་ཀྱི་ཡོད་།ཡིན་ནའང་རྒྱ་ནག་གཞུང་གི་སྐྱོན་འཛུགས་དེས་།རྒྱ་ནག་གི་མི་དམངས་མི་ཉུང་བ་ཞིག་གི་ཁྲོད་བཙན་བྱོལ་བོད་མིའི་དམངས་གཙོའི་ལམ་ལུགས་དེ་བཞིན་མིང་དོན་མཚུངས་པའི་དམངས་གཙོའི་ལམ་ལུགས་ཤིག་ཡིན་མིན་ཐོག་ཐེ་འཚོམ་ཆེན་པོ་ཞིག་ཡོང་གི་ཡོད།སྤྱིར་ཁོང་ཚོས་རྒྱ་ནག་གཞུང་གི་དྲིལ་བསྒྲགས་ལ་སྔ་ས་ནས་ཡིད་ཆེས་ཤོར་ཟིན་ཡོད་རུང་།ཡིན་ནའང་།བོད་ལ་དོན་དངོས་སུ་ཏྭ་ལའི་བླ་མ་སྐུ་འཕྲེང་ལྔ་པ་ནས་དབུ་ཚུགས་ཏེ།ད་བར་ཏྭ་བླ་མའི་སྐུ་འཕྲེང་རིམ་འབྱོན་ནས་ཆོས་སྲིད་གཉིས་ཀྱི་དབུ་ཁྲིད་ཀྱི་ཐུགས་འགན་ཆ་ཚང་བཞེས་པའི་ལོ་ངོ་བརྒྱ་ཕྲག་ཁ་ཤས་ཀྱི་བོད་ཀྱི་ལོ་རྒྱུས་གནས་སྟངས་དེ་འདྲ་ཞིག་ཆགས་ཡོད་ལ།དེའི་ཐོག་གོང་ས་མཆོག་ནས་དབུ་ཁྲིད་གནང་བའི་བཙན་བྱོལ་བོད་མི་ཚོས།བཙན་བྱོལ་བོད་མིའི་སྤྱི་ཚོགས་ནང་དམངས་གཙོའི་ལམ་ལུགས་ཀྱི་བཅོས་བསྒྱུར་རབ་དང་རིམ་པ་གནང་ཞིང་།ད་ཕན་ལོ་ངོ་ལྔ་བཅུ་ལྷག་ཙམ་ཞིག་ཕྱིན་ཟིན་ཡོད་ཀྱང་།ད་དུང་གོང་ས་ཏྭ་ལའི་བླ་མ་མཆོག་ནས་གཞི་རྩའི་ཆོས་སྲིད་གཉིས་ཀྱི་དབུ་ཁྲིད་ཀྱི་ཐུགས་འགན་བཞེས་པའི་གནས་སྟངས་དེ་མུ་མཐུད་གནས་མུས་ལས་མཇུག་གཙང་མ་ཞིག་འགྲིལ་ཐུབ་མེད་པས།གོང་ས་མཆོག་ནས་ཀྱང་དེ་འདྲའི་བོད་ཀྱི་ལོ་རྒྱུས་ལས་གྲུབ་པའི་ཏྭ་ལའི་བླ་མའི་སྐུ་འཕྲེང་རིམ་འབྱོན་ནས་ཆོས་སྲིད་གཉིས་ཀྱི་ཐུགས་འགན་ཡོངས་རྫོགས་བཞེས་པའི་ལམ་སྲོལ་དེ་ནི་།དེང་དུས་འཇམ་གླིང་ཐོག་དར་སྲོལ་ཆེ་བའི་དམངས་གཙོའི་ལམ་སྲོལ་དང་ཐ་དད་ཡིན་ཞིང་།བོད་ལའང་དེ་འདྲའི་ཡང་དག་པའི་དམངས་གཙོའི་ལམ་སྲོལ་ཞིག་འཛུགས་གལ་ཆེ་བར་གཟིགས་ནས་ད་བར་འབད་རྩོན་རྒྱུན་ཆད་མེད་པར་གནང་ཡོད་ལ།ལྷག་དོན་དུ་ད་རེས་ཉེ་ཆར་གོང་ས་མཆོག་ནས་ཏྭ་ལའི་བླ་མ་སྐུ་འཕྲེང་རིམ་འབྱོན་གྱིས་བོད་ཀྱི་ཆོས་སྲིད་གཉིས་ཀྱི་ཐུགས་འགན་ཆ་ཚང་བཞེས་པའི་དེ་སྔའི་ལམ་སྲོལ་དེ་།ད་ཆ་དངོས་སུ་མེད་པ་བཟོས་གནང་རྒྱུའི་ལོ་རྒྱུས་ཀྱི་དོན་སྙིང་ཧ་ཅང་ཆེན་པོ་ལྡན་པའི་ཐག་གཅོད་གནང་ཡོད་།གོང་ས་མཆོག་ནས་ཐག་གཅོད་དེ་འདྲ་ཞིག་གནང་དགོས་པའི་དགོས་པ་རྒྱུ་མཚན་གྱི་ཐོག་ལ་།ད་ཆ་རྒྱལ་པོ་དང་བླ་མས་རྒྱལ་ཁབ་ལ་དབང་བསྒྱུར་བྱེད་པའི་དུས་ཚོད་ཡོལ་ཟིན་པ་དང་།དེ་སྔོན་ལོ་རྒྱུས་ཀྱི་དགོས་དབང་ལ་བརྟེན་ཏེ་ཏྭ་ལའི་བླ་མ་སྐུ་འཕྲེང་ལྔ་པ་མཆོག་ནས་བོད་ཀྱི་ཆོས་སྲིད་གཉིས་ཀྱི་དབུ་འཛིན་གྱི་ཐུགས་འགན་བཞེས་དགོས་བྱུང་པ་དང་།ད་ཆ་ངའི་དུས་སུའང་ལོ་རྒྱུས་ཀྱི་དགོས་དབང་ལ་བརྟེན་ཏེ།ཏ་ལའི་བླ་མས་མུ་མཐུད་བཙན་བྱོལ་བོད་གཞུང་གི་ཆབ་སྲིད་ཀྱི་ལས་འགན་ཁུར་མི་དགོས་པར་ཐམས་ཅད་།མི་དམངས་ཀྱི་འོས་འདེམས་བྱས་པའི་འགོ་ཁྲིད་སོ་སོར་སྤྲོད་རྒྱུའི་དུས་ལ་བབས་ཡོད་པའི་བཀའ་བསྩལ་གནང་ཡོད་པ་མ་ཟད་།ད་དུང་གོང་ས་མཆོག་ནས་ང་མུའུ་སྦའ་རག་ག་ནང་བཞིན་བྱེད་འདོད་མེད་ཅེས་དང་།ད་རེས་ངའི་ཐག་གཅོད་དེའི་ཐོག་ནས།རྒྱ་ནག་གཞུང་གི་དུས་རྒྱུན་དུ་ནས་བཙན་བྱོལ་བོད་མིའི་དམངས་གཙོའི་ལམ་ལུགས་ལ་སྐྱོན་འཛུགས་བྱེད་པའི་།བཙན་བྱོལ་སྤྱི་ཚོགས་ཀྱི་དམངས་གཙོ་དེ་ནི་ཕྱི་ཚུལ་ཙམ་ཞིག་ལས་།དོན་དངོས་སུ་ཆོས་སྲིད་ཟུང་སྦྲེལ་གྱི་ལམ་ལུགས་ཤིག་ཡིན་པའི་བཤོད་སྟངས་དེ་ཚོའང་།རང་བཞིན་དུ་ཁུངས་ལུང་མེད་པའི་གཏམ་འཆལ་ཞིག་ཏུ་འགྱུར་འགྲོ་རྒྱུ་ཡིན་ཞེས་སོགས་ཀྱི་བཀའ་སློབ་རིམ་པ་གནང་བ་དང་ཆབས་ཅིགགོང་ས་མཆོག་གི་ད་རེས་ཐག་གཅོད་དེ་ནི་བོད་མི་རིགས་ཀྱི་དམངས་གཙོའི་བྱ་གཞག་ལ་དམིགས་པ་ཞིག་ལས་།གཞན་གྱི་གནོན་ཤུགས་འོག་དང་ཡང་ན་གཞན་ལ་ལད་མོ་བྱས་པའི་མཛེས་ཆོས་ཙམ་ཞིག་མ་ཡིན་པའི་གནས་ཚུལ་འགྲེལ་བརྗོད་ཧ་ཅང་གསལ་པོ་ཞིག་གནང་ཡོད་པས།གོང་ས་མཆོག་གི་ཐག་གཅོད་དེ་ནི་བོད་མིའི་དམངས་གཙོའི་བྱ་གཞག་ཐོག་ལ་ཡུན་རིང་དགོངས་པ་ཟབ་པོ་བཞེས་པའི་མཐར་ཐུག་གི་ཡང་དག་པའི་ཐག་གཅོད་ཤིག་ཡིན་པ་སྨོས་མ་དགོས་པ་ཞིག་ཡིན།